b'\n_START_ARTICLE_\nLoisto (merenkulku)\n_START_PARAGRAPH_\nLoisto on navigoinnin avuksi tarkoitetulla valolaitteella varustetun, kiinte\xc3\xa4n merenkulun turvalaitteen yleisnimitys._NEWLINE_Y\xc3\xb6ll\xc3\xa4 loisto tunnistetaan sen n\xc3\xa4ytt\xc3\xa4m\xc3\xa4n valon ja pime\xc3\xa4n jaksottelusta eli valotunnuksen perusteella. Tunnistamisen helpottamiseksi toistensa l\xc3\xa4hell\xc3\xa4 olevilla loistoilla on toisistaan poikkeavat valotunnukset._NEWLINE_Valotunnus on merkitty merikartalle loiston karttamerkin yhteyteen sek\xc3\xa4 loistoluetteloihin, kuten Suomessa Liikenneviraston julkaisuun Suomen rannikon loistot. Tunnus muodostuu vilkun tyyppi\xc3\xa4 (valoluokkaa) kuvaavasta kirjainlyhenteest\xc3\xa4, vilkkujen lukum\xc3\xa4\xc3\xa4r\xc3\xa4st\xc3\xa4, valon v\xc3\xa4rist\xc3\xa4 ja jakson pituudesta._NEWLINE_Esimerkiksi valotunnus Q(4)WRG.6s tarkoittaa ryhm\xc3\xa4pikavilkkua, jossa nelj\xc3\xa4n v\xc3\xa4l\xc3\xa4hdyksen ryhm\xc3\xa4 toistuu kuuden sekunnin jaksoissa, ja loisto n\xc3\xa4ytt\xc3\xa4\xc3\xa4 valkoista, punaista ja vihre\xc3\xa4\xc3\xa4 valoa eri suuntiin. Pikavilkku tarkoittaa vilkkuvaloa, jonka toistotiheys on tavallisesti joko 50 tai 60 v\xc3\xa4l\xc3\xa4hdyst\xc3\xa4 minuutissa._NEWLINE_P\xc3\xa4iv\xc3\xa4ll\xc3\xa4 loistot toimivat paikannuksen apuna kummeleiden tapaan, ja ne havaitaan rakenteensa, esimerkiksi sektoriloistot useimmiten valkoisen loistokojunsa perusteella.\n_START_SECTION_\nSektoriloisto\n_START_PARAGRAPH_\nSektoriloisto on kiinte\xc3\xa4 merenkulun turvalaite, joka n\xc3\xa4ytt\xc3\xa4\xc3\xa4 eriv\xc3\xa4rist\xc3\xa4 rytmitetty\xc3\xa4 jaksoittaista valoa eri suuntiin. Valosektorien v\xc3\xa4liss\xc3\xa4 voi olla pimennettyj\xc3\xa4 sektoreita. Valon v\xc3\xa4ri opastaa merenkulkijaa kohti turvallista vesialuetta. Yleens\xc3\xa4 sektoriloisto n\xc3\xa4ytt\xc3\xa4\xc3\xa4 valkoista valoa kulkukelpoiseen suuntaan. Merelt\xc3\xa4 katsottuna valkoisen sektorin vasemmalla puolella on punainen ja oikealla puolella vihre\xc3\xa4 valosektori._NEWLINE_Sektoriloisto on sijoitettu kulkuv\xc3\xa4yl\xc3\xa4n varrelle yleens\xc3\xa4 niin, ett\xc3\xa4 sit\xc3\xa4 k\xc3\xa4ytet\xc3\xa4\xc3\xa4n kohtiajoon loiston ohjaamalla v\xc3\xa4yl\xc3\xa4osuudella. Sen valosektorit on suunnattu niin, ett\xc3\xa4 alus on valkoisessa sektorissa niin kauan kuin se pysyy turvallisella v\xc3\xa4yl\xc3\xa4alueella. Aluksesta katsottuna sektoriloiston valon v\xc3\xa4ri muuttuu vihre\xc3\xa4ksi, jos alus loistoa l\xc3\xa4hestyess\xc3\xa4\xc3\xa4n ajautuu v\xc3\xa4yl\xc3\xa4lt\xc3\xa4 liiaksi oikealle, tai punaiseksi, mik\xc3\xa4li alus harhautuu liikaa vasemmalle._NEWLINE_Valosektoreiden suunnat on merkitty merikartalle. Moniv\xc3\xa4risill\xc3\xa4 kartoilla valkoinen valo kuvataan keltaisella kaarella tai sektorilla. Loistoluettelossa valosektorit annetaan suuntina merelt\xc3\xa4 kohti loistoa. Talviolosuhteissa loiston optisiin rakenteisiin kertynyt j\xc3\xa4\xc3\xa4 ja huurre voivat aiheuttaa virhen\xc3\xa4ytt\xc3\xa4mi\xc3\xa4 loistojen valosektoreissa._NEWLINE_Sektoriloiston erikoissovellus on suuntaloisto, jossa on vain yksi, yleens\xc3\xa4 valkoinen valosektori. Se on kohtiajoon tarkoitettu loisto, joka ei ole linjassa mink\xc3\xa4\xc3\xa4n muun loiston kanssa.\n_START_SECTION_\nLinjaloisto\n_START_PARAGRAPH_\nLinjaloisto on valolaitteella varustettu linjamerkki, joka yhdess\xc3\xa4 toisen linjamerkin kanssa osoittaa v\xc3\xa4yl\xc3\xa4linjan sijainnin. Linjamerkin p\xc3\xa4iv\xc3\xa4merkkin\xc3\xa4 toimii yleens\xc3\xa4 linjataulu. Saman linjan merkkej\xc3\xa4 kutsutaan nimikkeill\xc3\xa4 alempi ja ylempi. Alempi linjamerkki sijaitsee v\xc3\xa4yl\xc3\xa4lt\xc3\xa4 katsottuna l\xc3\xa4hemp\xc3\xa4n\xc3\xa4 ja se on vedenpintaan n\xc3\xa4hden alempana. Alus on v\xc3\xa4yl\xc3\xa4ll\xc3\xa4 silloin kun linjamerkit n\xc3\xa4kyv\xc3\xa4t aluksesta katsottuna olevan p\xc3\xa4\xc3\xa4llekk\xc3\xa4in._NEWLINE_Linjaloistoissa k\xc3\xa4ytet\xc3\xa4\xc3\xa4n ensisijaisesti valkoista valoa, mutta toisinaan my\xc3\xb6s oranssia valoa. Suomessa alemman linjaloiston valotunnus on yleens\xc3\xa4 pikavilkku (Q) ja ylemm\xc3\xa4n kestovilkkuvalo (LFl), toisin sanoen alemman valon rytmi on huomattavasti nopeampi ja v\xc3\xa4l\xc3\xa4hdykset lyhyempi\xc3\xa4 kuin ylemm\xc3\xa4n valon._NEWLINE_P\xc3\xa4iv\xc3\xa4loisto on linjamerkki, joka on varustettu erityisen voimakkaalla, p\xc3\xa4iv\xc3\xa4ll\xc3\xa4 n\xc3\xa4kyv\xc3\xa4ll\xc3\xa4 valolla. Y\xc3\xb6ll\xc3\xa4 on yleens\xc3\xa4 k\xc3\xa4yt\xc3\xb6ss\xc3\xa4 toinen, valovoimaltaan heikompi valo. Valon voimakkuus voi lis\xc3\xa4ksi olla porrastettu ulkoisten valaistusolosuhteiden mukaan.\n_START_SECTION_\nMuut loistot\n_START_PARAGRAPH_\nP\xc3\xa4\xc3\xa4loistoksi kutsutaan majakan tai muun loiston p\xc3\xa4\xc3\xa4valoa. Lis\xc3\xa4loisto on loisto, joka on rakennettu esimerkiksi merimajakan yhteyteen tavanomaisen merimajakkavalon lis\xc3\xa4ksi. Se osoittaa yleens\xc3\xa4 erillist\xc3\xa4 kulkuv\xc3\xa4yl\xc3\xa4\xc3\xa4._NEWLINE_Apuloisto on v\xc3\xa4yl\xc3\xa4n sivussa navigoinnin apuna, esimerkiksi ristisuuntimien ottamiseen tai k\xc3\xa4\xc3\xa4nn\xc3\xb6ksen alkamisen merkkin\xc3\xa4, eik\xc3\xa4 ole tarkoitettu kohtiajoon. Apuloistot noudattavat tavallisesti Kansainv\xc3\xa4lisen majakkaliiton IALA:n viitoitusj\xc3\xa4rjestelm\xc3\xa4n mukaisia tunnuksia._NEWLINE_Kalastusloisto on kalastusk\xc3\xa4ytt\xc3\xb6\xc3\xb6n tarkoitettu loisto, esimerkiksi linjaloisto tai sektoriloisto. Se sytytet\xc3\xa4\xc3\xa4n useimmiten vain tarvittaessa kun kalastajat ovat merell\xc3\xa4, ja se on yleens\xc3\xa4 kunnan tai yksityisen omistama ja yll\xc3\xa4pit\xc3\xa4m\xc3\xa4.\n_START_SECTION_\nLoistojen lukum\xc3\xa4\xc3\xa4r\xc3\xa4 Suomessa\n_START_PARAGRAPH_\nLiikenneviraston mukaan vuoden 2016 lopussa Suomessa oli yhteens\xc3\xa4 377 sektoriloistoa, 21 suuntaloistoa, 1900 linjaloistoa, 45 merimajakkaa ja 195 apuloistoa.'